b'\n_START_ARTICLE_\nMilit\xc3\xa6rkorset med sverd\n_START_SECTION_\nBakgrunn og utvikling\n_START_PARAGRAPH_\nMilit\xc3\xa6rkorset med sverd ble innf\xc3\xb8rt 20. mai 2009 og var basert p\xc3\xa5 Milit\xc3\xa6rkorset, som opprinnelig ble innf\xc3\xb8rt 15. juni 2007. I 2010 ble det bestemt at tildeling av utmerkelsen skulle opph\xc3\xb8re, ettersom tildeling av St. Olavsmedaljen med ekegren og Krigsmedaljen ble gjenopptatt. Forsvarssjefen besluttet \xc3\xa5 avslutte tildeling av Milit\xc3\xa6rkorset med sverd fra 1. januar 2011._NEWLINE_I perioden den ble utdelt var utmerkelsen den nest fremste i kategorien for utmerkelser som det norske Forsvaret tildelte for mot og tapperhet i direkte stridskontakt, etter Krigskorset med sverd, men foran Milit\xc3\xa6rkorset uten sverd og Forsvarets innsatsmedalje med rosett._NEWLINE_Etter at regjeringen i 2009 besluttet \xc3\xa5 gjenoppta tildeling av Krigskorset, og i 2010 av St. Olavsmedaljen med ekegren og Krigsmedaljen, varslet regjeringen at tildeling av Milit\xc3\xa6rkorset med sverd og Milit\xc3\xa6rkorset skulle opph\xc3\xb8re. Dekorasjonene ble senere konvertert og fra de siste dekorasjonene ble konvertert i 2014 er Milit\xc3\xa6rkorset med sverd ikke lenger godkjent b\xc3\xa5ret p\xc3\xa5 uniform.\n_START_SECTION_\nUtforming\n_START_PARAGRAPH_\nMilit\xc3\xa6rkorset med sverd har samme utforming som Milit\xc3\xa6rkorset, bortsett fra at medaljeb\xc3\xa5ndet utstyres med sverd. Adversen er utformet som et forgylt kl\xc3\xb8verbladkors med Forsvarets emblem i midten og med r\xc3\xb8de og emaljerte str\xc3\xa5ler fra sentrum. Reversen har innskriften \xc2\xabFOR TAPPERHET\xc2\xbb og navnet til mottakeren inngravert. Medaljen er opphengt i et r\xc3\xb8dt b\xc3\xa5nd med gule kanter. B\xc3\xa5ndet utstyres med gullfarget sverd. Ved ny tildeling til samme person ble b\xc3\xa5ndet utstyrt med ekstra sverd. Milit\xc3\xa6rkorset med sverd kunne tildeles med inntil tre sverd. B\xc3\xa5ndstripen er r\xc3\xb8d med gule kanter og har p\xc3\xa5satt gull sverd. Den kunstneriske utf\xc3\xb8relsen av medaljen er ved milit\xc3\xa6rheraldiker og pensjonert generalmajor Thorbj\xc3\xb8rn Bergersen._NEWLINE_Norske innehavere av Milit\xc3\xa6rkorset med sverd bar utmerkelsen p\xc3\xa5 venstre side av brystet._NEWLINE_Sammen med medaljen fulgte diplom undertegnet av Forsvarssjefen. Diplomet ble p\xc3\xa5f\xc3\xb8rt begrunnelse for tildeling.\n_START_SECTION_\nTildeling\n_START_PARAGRAPH_\nMilit\xc3\xa6rkorset med sverd ble innf\xc3\xb8rt 20. mai 2009 med tilbakevirkende kraft fra 1. april 2005. Medaljen ble tildelt for mot og tapperhet i direkte stridskontakt. Milit\xc3\xa6rkorset med sverd ble tildelt av Forsvarssjefen._NEWLINE_Medaljen kunne tildeles b\xc3\xa5de norsk og utenlandsk milit\xc3\xa6rt personell \xc2\xabsom under aktive kamphandlinger eller andre operasjoner kommer i s\xc3\xa6rskilt risikofylte situasjoner og utmerker seg ved stor personlig tapperhet og mot langt ut over det som normalt kan kreves.\xc2\xbb Videre kunne Milit\xc3\xa6rkorset med sverd ogs\xc3\xa5 tildeles \xc2\xabfor fremragende ledelse av avdeling eller fart\xc3\xb8y i strid, eller ved utf\xc3\xb8relse av oppdrag som inneb\xc3\xa6rer ekstrem fysisk og/eller psykisk belastning ved infiltrering i eller bak fiendens linjer.\xc2\xbb_NEWLINE_Milit\xc3\xa6rkorset med sverd kunne tildeles post mortem. Medaljen skulle da overlatt til n\xc3\xa6rmeste etterlatte etter den som ble tildelt utmerkelsen._NEWLINE_Innstilling om tildeling av Milit\xc3\xa6rkorset med sverd skulle framsettes av avdelingssjef og behandles av Forsvarssjefens stridsdekorasjonsr\xc3\xa5d f\xc3\xb8r Forsvarssjefen treffer avgj\xc3\xb8relse._NEWLINE_Milit\xc3\xa6rkorset med sverd ble tildelt for innsats i Afghanistan.'